У тајном споразуму из 1939. године (Споразум Рибентроп—Молотов) којим је дефинисана подела сфера утицаја у источној Европи, нацистичка Немачка је изјавила да нема политички интерес у Бесарабији, као одговор на исказ интереса Совјетског Савеза, чиме је Бесарабија постала Совјетска „сфера“. Дана 26. јуна 1940. совјетска влада је поставила ултиматум румунском министру у Москви, захтевајући да Румунија одмах уступи Бесарабију и Северну Буковину. Италија и Немачка, којима је била потребна стабилна Румунија и приступ њеним нафтним пољима, позвале су краља Карола II да то учини. Совјетске трупе су 28. јуна прешле Дњестар и окупирале Бесарабију, Северну Буковину и регион Херца.